
Josip Adamček
Vuka, 13. 03. 1933. - Zagreb, 25. 12. 1995.
Osnovnu školu pohađa u rodnom mjestu, gimnaziju u Osijeku, Požegi i Đakovu, a studij povijesti i filozofije na zagrebačkom Filozofskom fakultetu. Od 1978. godine je izvanredni, a od 1983. redovni profesor na Katedri za hrvatsku povijest Filozofskog fakulteta u Zagrebu. Njegov znanstveni rad usmjeren je na istraživanje hrvatske povijesti u doba kasnog feudalizma, te agrarne odnose, a posebno seljačke bune od sredine 16. do sredine 19. stoljeća. Djela: Seljačke bune 1573., Agrarni odnosi u Hrvatskoj od sredine XV. do kraja XVIII. stoljeća, Seljačke bune u Hrvatskoj u XVII. stoljeću.
fra Kajo Agjić
Pleternica, 19. 01. 1805. - Požega, 1. 12. 1892.

Franjevac, svećenik, učitelj bogoslovlja i filozofije, gvardijan samostana u Požegi i Vukovaru, ravnatelj požeške Gimnazije (1848. - 1852.), provincijal i vizitator franjevačkog reda provincije kapistranske. Bavio se književnošću, poviješću te skupljanjem starina. Djela: Sastav bogoslovlja djelorednog, prijevod, Budim, 1847., Štijenje poslanice i evanđelja za sve nedjelje i svetkovine preko godine, Požega, 1865., Povijest crkve Kristove (nedovršen rukopis u Franjevačkom arhivu u Požegi).

Vjekoslav Babukić
Požega, 16. 06. 1812. - Zagreb, 20. 12. 1875.
Ilirac, jezikoslovac, prvi tajnik Čitaonice ilirske (1838.), prvi tajnik Matice ilirske (1842.), a od 1846. prvi profesor hrvatskog jezika u Akademiji. Kao dobar poznavatelj štokavskog narječja uređuje priloge i popravlja jezik Gajeve “Danice” i “Narodnih novina”. Djela: Osnova slovnice slavjanske narječja ilirskoga, 1836., Velika slovnica ilirskog jezika, 1855.

Josip Buturac
Djedina Rijeka, 14. 11. 1905. - Zagreb, 5. 10. 1993.

Studirao teologiju i povijest, profesor Bogoslovnog fakulteta i arhivist Arhiva Hrvatske. Cijeli život posvetio je proučavanju povijesti, osobito požeškog kraja. Napisao niz povijesnih rasprava, članaka, kritika i recenzija. Zaslužan je što je sačuvano i stručno obrađeno arhivsko gradivo požeške županije, gradskog magistrata i drugih institucija.

fra Grgur Čevapović
Bertelovci kraj Požege, 1786. - Budim, 1830.
Gimnaziju pohađao u Požegi, filozofiju u Mohaču, a bogosloviju doktorirao u Pešti. Službovao u mnogim slavonskim franjevačkim provincijama, putovao po Austriji i Češkoj. Najpoznatija djela: Katalog kapistranske provincije Synoptico - memorialis catalogus observantis Minorum provinciae s. Joannis a Capistrano, Budim, 1832., drama u stihovima Josip, sin Jakoba patriarke, Budim, 1820. Godine 1816. predlaže uvođenje “slavonskog” pravopisa u školske knjige.

Franjo Ciraki
Požega, 10. 11. 1847. - 13. 02. 1912.

Pjesnik, veliki bilježnik gradske uprave, a od 1881. godine gradonačelnik Požege, te zastupnik u Hrvatskom i zajedničkom Hrvatsko-ugarskom saboru. Trajno mjesto u hrvatskoj književnosti zauzeo je antologijskom zbirkom pjesama Florentinske elegije (“Vijenac”, 1872.). Ostala djela: Jankovo ljetovanje - idilični ep (Požega, 1905.), Sitne pjesme (“Vijenac”, 1870.).
Dubravko Jelčić
Požega, 1930.

Gimnaziju pohađao u Požegi i Slavonskom Brodu, Filozofski fakultet u Zagrebu gdje je i doktorirao. Radio kao profesor u Osijeku i Travniku, a od 1960. do 1993. u Institutu za književnost, Zagreb. Akademik, objavio nekoliko stotina znanstvenih, književnih i publicističkih radova, priredio zamašnu biblioteku hrvatskih pisaca 19. i 20. stoljeća, član uredništva “Pet stoljeća hrvatske književnosti”, te biblioteke “Stoljeća hrvatske književnosti. Iz opusa: pjesme “Poraz pobjednika”, antologija “Suvremena hrvatska novela”, eseji i portreti “Vallis aurea”, monografija “Hrvatski narodni i književni preporod i Šenoa”, dnevnik “Dnevnik od rujna do rujna 1989. - 1990., antologija “Povijest hrvatske književnosti”.

Janko Jurković
Požega, 1827. - Zagreb, 1889.

Književnik. Gimnaziju završio u Požegi, studirao bogosloviju u Zagrebu, a klasičnu filologiju u Beču. Obavljao visoke državne funkcije (perovođa, savjetnik Vlade, nadzornik srednjih škola), član Akademije, predsjednik Matice hrvatske, suradnik raznih časopisa, pjesnik, pripovjedač, feljtonist, dramatičar. Pristaša realizma u književnosti, unosi nove teme u novelistiku, likove stvara prema živim modelima, daje humorističnu sliku naše sredine. Najvažnija djela: Pavao Čuturić, humoristična pripovijest, Timotija Patkov, pripovijetka, Seoski mecenati, pripovijetka; komedije: Čarobna bilježnica, Što žena može; rasprava: O metafori našega jezika.

Antun Kanižlić
Požega, 1699. - 1777.

Isusovac, književnik. Gimnaziju završio u Požegi, teologiju u Grazu i Trnavi. Kao profesor, isusovac, propovjednik, djeluje u Varaždinu, Zagrebu, Petrovaradinu, Pečuhu i Požegi. Pisac molitvenika u koje unosi prerađene ili originalne stihove. Izdvaja se djelo: Obilato mliko duhovno, Zagreb, 1752. Dobar poznavatelj dubrovačke i svjetske književnosti, što je razvidno iz epsko-lirskog djela “Sveta Rožalija, panormitanska divica nakićena i ispivana”, Beč, 1780., Požega, 1863. Pisac originalnog naučnog djela “Kamen pravi smutnje velike”. Pisao slavonskom ikavicom i jedinstvenim rokoko stilom.

Julije Kempf
Požega, 25. 01. 1864. - 8. 06. 1934.

Učitelj, povjesničar, književnik, pedagoški pisac, kulturni i društveni djelatnik, osnivač i ravnatelj Muzeja, osnivač mnogih društava, urednik i izdavač. Završio učiteljsku školu u Zagrebu. Službovao u Novom Vinodolu, bio ravnatelj Đačke pučke škole u Požegi, županijski školski nadzornik i gradonačelnik Požege. Kapitalno mu je djelo “Požega, zemljopisne bilješke iz okoline i prilozi za povijest slobodnog i kraljevskog grada Požege i požeške županije”, Požega, 1910.. Značajnija djela: “Od Save do Adrije”, “Bosnom i Hercegovinom”, “Oko Psunja” (sva izdana u Zagrebu), “Iz Požeške kotline - zemljopisne i povijesne crtice za mladež”, neobjavljeni rukopis “Moji memoari” nastali neposredno pred smrt 1933. i 1934.

Vilim Korajac
Kaptol, 27. svibnja 1839. - Zemun, 1899.

Studirao teologiju u Zagrebu, a u Đakovačkom sjemeništu postao svećenik 1862. godine. Profesor i ravnatelj Biskupske gimnazije u Đakovu, župnik u Zemunu. Jedan je od izrazitih hrvatskih humorista 19. stoljeća. Pisao pripovijetke, humoreske, satirične feljtone i pedagoško-didaktičke članke. Djela: satira “Dvije čudne promenade”, Naše gore list, 1862., humoristično-satirične crtice “Šijaci”, Dragoljub, 1868., satirična pripovijest “Auvergnanski senatori”, Vijenac, 2877., feljtoni “Razgovori između četiri zida”, Pozor.

Miroslav pl. Kraljević
Požega, 25. srpnja 1823. - 1877.

Pet razreda gimnazije pohađa u Požegi, a završne razrede u Gimnaziji u Pečuhu. Pravne nauke završava u Pešti. Isticao se izvanrednom marljivošću, bio je županijski veliki bilježnik, član banske komisije za uređenje županija kraljevine Hrvatske, 1867. postao je veliki župan Požeške županije, a obavljao je i službu velikog župana Virovitičke županije. Osnovao prvu tiskaru u Požegi 1862. godine, a 1863. pokreće izdavanje zabavnog i poučnog časopisa “Slavonac”. Napisao je prvi naš izvorni roman “Požeški đak” ili “Ljubimo milu svoju narodnost i grlimo slatki svoj jezik”. Vrijedno je njegovo izdanje “Požeški pučki kalendar” u kome je bilo i lijepih književnih priloga.

Dragutin Lerman
Požega, 24. 08. 1863. - Kreševo, 1863.

Poslije završenih prvih razreda Gimnazije, posvetio se trgovačkoj struci. Boravio je 12 godina u Kongu kao član ekspedicije istraživača centralne Afrike H. M. Stanleya, pod pokroviteljstvom belgijskog kralja Leopolda II. Bio je zapovjednik stanice u Philippevilu i Rudolfstadtu, istraživao dolinu rijeke Kongo i postao zapovjednik stanice Stanley - -Falls, a kasnije i generalni povjerenik za istočni Kongo. Po povratku iz Afrike bio je ravnatelj požeške Pučke banke i dioničkog društva Ugljenici Ratkovica u Požegi. Pisma prijateljima skupljena su u knjigama “Listovi iz Afrike”, Požega, 1891. i “Novi listovi iz Afrike”, Požega, 1896.. Njegov “Afrički dnevnik” (1832. - 1896.), nalazi se u Akademiji znanosti i umjetnosti, a zbirka etnografskog materijala čuva se u Etnografskom muzeju u Zagrebu i manji dio u Muzeju u Požegi.

Stipe Mesić
Orahovica, 24. 12. 1934.

Rođen u Orahovici, 24. prosinca 1934.
Maturirao je u požeškoj Gimnaziji, a diplomirao na Pravnom fakultetu Sveučilišta u Zagrebu.
Kao predsjednik općine Orahovica sudjelovao je u "Hrvatskom proljeću" (1970.-1971.) i bio osuđen na godinu dana zatvorske kazne u zatvoru Stara Gradiška.
Godine 1990. bio je premijer u prvoj Vladi Republike Hrvatske.
Odlukom Sabora Republike Hrvatske imenovan je članom Predsjedništva Socijalističke Federativne Republike Jugoslavije. Predsjednik Predsjedništva SFRJ bio je do 5. prosinca 1991. kada je dao ostavku. Godine 1992. izabran je za predsjednika Sabora Republike Hrvatske. Godine 1994. nezadovoljan politikom koju je provodila vladajuća Hrvatska demokratska zajednica, osnovao je političku stranku, Hrvatske nezavisne demokrate (HND).
Godine 1997. sa svim članovima HND pridružio se Hrvatskoj narodnoj stranci.
Dana 7. veljače 2000. izabran je za predsjednika Republike Hrvatske.
Oženjen je, otac dviju kćeri i ponosni djed dviju unuka.

Antun Nagy
Požega, 14. 01. 1774. - Kupusina kraj Samobora, 1847.

Završio je pravo u Pešti. Profesor gramatike i povijesti u Zagrebačkoj akademiji, cenzor i revizor knjiga u Budimu od 1809. Pisao poučna i naučna djela i pjesme, prevodio, izdavao kalendare, a pokušao je tiskati i novine. Zauzimao se za jedinstveni književni jezik i bio preteča ilirskog pokreta. Djela: “Ispisivanje življenja i čini Napoleona ... iz nimačkoga u narodni jezik prenešeno”, Zagreb, 1811., novine “Slavonski feniks” kao i “Novi i stari kalendar ilirički” od 1813. do 1823. s mnogim poučnim i zabavnim člancima.

Armin Pavić
Požega, 29. 03. 1844. - Zagreb, 11. 02. 1914.

Sveučilišni profesor i književni povjesničar. Gimnaziju pohađao u Požegi i Zagrebu, a klasičnu filologiju i slavistiku završio je u Beču. Bio je gimnazijski profesor u Osijeku, Varaždinu, Rijeci, Požegi i Zagrebu, a zatim redovni profesor za hrvatski jezik i književnost na Sveučilištu u Zagrebu. Bio je dekan Filozofskog fakulteta te rektor Sveučilišta. U mladim danima objavljivao je pjesme i pripovijetke, prijevode i kazališne kritike. Istraživao je povijest književnosti i književnu teoriju: “O dubrovačkih prevodiocih grčkih tragedija”, “Aristotelova definicija pjesničke umjetnosti”, “Kako se izgubilo 14. i 15. pjevanje Gundulićeva Osmana”, “Historija dubrovačke drame”, 1871., prvo naše opširnije djelo o dubrovačkoj književnosti.

Antun Branko Pavić
Požega, 15. 05. 1802. - 18. 10. 1853.
Županijski liječnik i pisac. Studirao na Filozofskom fakultetu u Zagrebu i Pešti, a zatim medicinu u Beču. Četiri godine bio je profesor teorijske i praktične medicine na Medicinskom liceju u Salzburgu. Godine 1863. izabran je za gradskoga, a poslije i županijskog liječnika u Požegi. Bavio se botanikom, etnografijom i domaćom poviješću. Djela: “Povijesnica Slavonije od najstarijih do najnovijih vremena”, “Topografija i etnografija Slavonije”, “Nešto o duhanu”, Slavonsko biljoslovlje”. Surađivao je u domaćim i stranim časopisima opisujući varijetete požeške flore.

Josip Pavičić
Požega, 26. 02. 1895. - Opatija, 21. 03. 1963.

Književnik. Kao maturanta Gimnazije u Požegi, zatječe ga 1915. godine I. svjetski rat, pa je s ostalim mladićima regrutiran i poslan u Galiciju, na ruski front. Teško ranjen, vraća se u domovinu 1917. godine kao invalid. 1928. godine diplomirao pravo u Zagrebu. Prve novele iz života ratnih invalida počeo je objavljivati 1931. godine u “Hrvatskoj reviji”, “Književniku” i “Kolu”. O djetinjstvu i mladim danima govori u zbirci priča “Poletarci”, “Koliba u vrbiku” i romanu “Knjiga o davnini”. Poznavanje prirode i ljubav prema njoj iznio je u knjigama “Djeca majke zemlje”, “Vrzino kolo”, “Priče s mora i kopna”. Mladima posvećuje djela: “Radost mladog pokoljenja”, “Velika pustolovina”, “Staza kroz stoljeća”, “Ivanjske krijesnice”, “Što pričaju dan i noć”, “Kamena kolijevka”.

fra Josip Pavišević
Požega, 8. 8. 1734. - Osijek, 24. 11. 1803.

Pisac i pjesnik. Gimnaziju je pohađao u Požegi, a retoriku u Budimu, gdje se zaredio u franjevca i nastavio studij filozofije i teologije, koji je završio u Rimu. Bio je učitelj gramatike i teologije u franjevačkim školama u Slavoniji. U požeškom samostanu uredio je i proširio biblioteku, a popunio je mineralnu i numizmatičku zbirku. Stvarao je prije svega u prosvjetiteljskom duhu, sa snažnom crtom didaktičnosti. Prevodio je djela s njemačkog, francuskog i talijanskog jezika na latinski, na kojem je napisao, među ostalim: “Fragmenta poetica, elogia, epitaphia F. J. Pavissevich Possegatis”, “Orationes”. Napisao je velik broj pjesama na latinskom jeziku, te ga svrstavamo među naše najpoznatije pjesnike latiniste.

Matko Peić 
Požega, 10 veljače 1923. - Zagreb, 31. listopada 1999.
Sveučilišni profesor, slikar i književnik, akademik. Gimnaziju je završio u Požegi, a Akademiju likovnih umjetnosti i Filozofski fakultet (povijest umjetnosti), u Zagrebu. Studirajući u Parizu i Londonu usavršio je stručno znanje i stekao široku erudiciju povjesničara umjetnosti i književnika. Bavi se slikarstvom i piše poeziju i prozu. Iz područja likovne umjetnosti i književnosti objavio je velik broj eseja, feljtona, studija i kritika u gotovo svim našim časopisima. Istaknuti je putopisac. U zasebnim knjigama objavio je monografije: “Slava Raškaj”, “Nikola Mašić”, “Vanja Radauš”, “Vladimir Becić”, putopis “Skitnje”, pjesme “Lirika”, više priručnika iz područja likovne umjetnosti. Vrstan je stilist, lirski putopisac, dobar portretist.

Franjo Ksaver Pejačević
Osijek, 1707. - Požega, 1781.
Povjesničar, isusovac. Rektor kolegija i gimnazije u Zagrebu, Pečuhu i Požegi. Pisac bogoslovnih i povijesnih djela na latinskom jeziku.

Napoleon Špun Strižić
Kaptol, 1839. - Bencetićdvor, 1913.

Pravnik i književnik, državni odvjetnik i profesor na Pravoslovnoj akademiji u Zagrebu. Posebno se istakao radovima iz kaznenog prava i zakonima o uređenju mjesnih sudova. Bavio se književnim radom, posebice pjesništvom.

Josip Eugen Tomić
Požega, 1843. - Zagreb, 1906.

Književnik, podbilježnik Požeške županije, banski savjetnik. Stvara u razdoblju protorealizma pišući poeziju (Leljinke), pripovijetke (Pošurice) i romane (Kapetanova kći, Zmaj od Bosne, Emin-agina ljuba). Povijesnu tematiku obrađuje u romanu Za kralja - za dom (otpor germanizaciji), a njegovi najbolji romani (Melita, Udovica), dotiču se zagrebačko-zagorskih tema. Pisao je i drame (najpozantija je tragedija Veronika Desinička i komedija Barun Franjo Trenk). Bavio se prevođenjem, a uspješno je dovršio i Šenoin roman Kletva.

